钦定古今图书集成/明伦汇编/官常典/第242卷 > 纽的该
## 钦定古今图书集成/明伦汇编/官常典/第242卷 > 纽的该

按《元史》本传：“纽的该，博尔术之四世孙也。早岁备宿
卫，累迁同知枢密院事，既而废处于家。顺帝至元五
年，奉使宣抚达达之地，整理有司不公不法事三十
馀条，由是朝廷知其才，升知岭北行枢密院事。至正
十五年，召拜中书平章政事，迁知枢密院事。十七年，
以太尉总山东诸军，守镇东昌路，击退田丰兵。十八”
年，田丰复陷济宁，进逼东昌，纽《的该》以乏粮弃城，退
屯柏乡，东昌遂陷。还京师，拜中书添设左丞相，与太
平同居相位。纽《的该》有识量，处事平允。倭人攻金复
州，杀红军据其州者，即奏遣人往赏赉而抚安之。浙
西张士诚既降，纽的该处置江南诸事，咸得其宜，士
诚大服。兴和路富民调戏子妇系狱，车载楮币至京
师行赂，以故刑部官持其事久不决。纽的该乃除刑
部侍郎，为兴和路达鲁花赤，俾决其事，富民遂自缢
死。凡授官惟才是选，不用私人，众称其有大臣体。已
而遽罢相，迁知枢密院事。尝卧病，谓其所知曰：“太平
真宰相才也。我疾固不起，而太平亦不能久于位，此
可叹也。”朝官至门候疾者，皆谢遣之。二十年正月，卒。